หงส์โล่งซัวเรซยันไม่ย้าย
ซัวเรซ ปฏิเสธข่าวเตรียมบอกลาหงส์แดง ยืนยันอนาคตยังอยู่ที่แอนฟิลด์
6 พ.ค. 2556

ซัวเรซ ปฏิเสธข่าวเตรียมบอกลาหงส์แดง ยืนยันอนาคตยังอยู่ที่แอนฟิลด์
หลุยส์ ซัวเรซ ดาวยิงลิเวอร์พูล ยอมรับรู้สึกเจ็บปวดที่ต้องนั่งดูเกมดาบีแมตช์กับเอฟเวอร์ตันเมื่อคืนนี้ หลังโดนโทษแบน 10 นัดจากกรณีกัดแขน บรานิสลาฟ อิวาโนวิช กองหลังเชลซี จนนำมาสู่ข่าวย้ายทีมอย่างหนาหู แต่ยังภักดีต่อทีม
“ผมมีสัญญากับลิเวอร์พูล และนี่คือปัจจุบันและอนาคตของผม ตั้งแต่วันที่ผมมาถึงก็เห็นถึงความพิเศษของดาร์บีแมตช์เป็นอย่างไร ดังนั้นมันเจ็บปวดที่พลาดนัดนี้ แต่เราก็มีนักเตะที่ดีที่สามารถผ่านไปได้โดยไม่มีผม” กองหน้าทีมชาติอุรุกวัย กล่าวก่อนเกมดาร์บีแมตช์
บาเยิร์น มิวนิก และ เปป กวาร์ดิโอลา ว่าที่โค้ชคนใหม่ในฤดูกาลหน้า ตกเป็นข่าวชื่นชมผลงาน ซัวเรซ และหวังจะล่าตัวไปร่วมทีมในซัมเมอร์นี้
ขณะที่ โรบิน ฟาน เพอร์ซี ดาวซัลโวของแมนเชสเตอร์ ยูไนเต็ด ปัดโอกาสเปลี่ยนใส่เสื้อหมายเลข 9 ของ ดิมิตาร์ เบอร์บาตอฟ ในฤดูกาลหน้า เพื่อช่วยประหยัดเงินในกระเป๋าแฟนๆ
“ผมคิดว่าจะเก็บเบอร์นี้ไว้ ผมมีตัวเลือกให้ใช้เบอร์ 9 ได้ แต่ไม่คิดจะทำแบบนี้ ผมจะรักษาความรู้สึกดีๆ ไว้ นอกจากนี้ ผมไม่ต้องการให้แฟนๆ ที่มีเสื้อเบอร์ 20 อยู่แล้ว ต้องซื้อเสื้อใหม่” อดีตกัปตันทีมอาร์เซนอล กล่าว
กองหน้าชาวดัตช์ ยังเสริมว่า นอกจากจะเป็นหมายเลขที่ดีสำหรับเขาแล้ว ยังได้ฉลองแชมป์สมัยที่ 20 ของสโมสรไปอีกปี เพราะฉะนั้นจะใส่เสื้อเบอร์ 20 ซึ่งเดิมเป็นของ ฟาบิโอ ดา ซิลวา เหมือนเดิม n